শুধু রাখি পরানো বা মিষ্টিমুখ করানো নয়, দুর্গাপুরের স্বেচ্ছাসেবী সংগঠন 'ছায়াসূর্য' একটু অন্য ভাবে দিনটিকে পালন করল৷ সংগঠনের সদস্যরা শহরের বিভিন্ন রাস্তায় গিয়ে হেলমেটহীন বাইক আরোহীদের রাখি পরিয়ে হেলমেট পড়ার আবেদন জানান৷ সংস্থার পক্ষ থেকে শিল্পী পাল বলেন, 'মুখ্যমন্ত্রী মমতা বন্দ্যোপাধ্যায়ের সেফ ড্রাইভ সেভ লাইফ কর্মসূচির কথা মাথায় রেখে আমরা এ দিন অন্য রকম ভাবে উৎসব পালন করেছি৷ রাস্তায় যে সব বাইক আরোহী হেলমেট ছাড়া বাইক বা স্কুটার চালাচ্ছিলেন, তাঁদের হাতে রাখি পরিয়ে মাথায় হেলমেট পরার আবেদন জানাই৷' অনেক বাইক আরোহী মাথায় হেলমেট না পরে হাতে নিয়ে বাইক চালান৷ এ দিন 'ছায়াসূর্য' সংগঠনের সদস্যরা এই সব বাইক আরোহীদের হাতে রাখি পরিয়ে তাঁদের মাথায় হেলমেট পরিয়ে দেন৷